Document ID: 32001D0736

Kommissionens beslutning
af 17. oktober 2001
om ændring af beslutning 1999/283/EF om dyresundhedsmæssige betingelser og udstedelse af veterinærcertifikat ved indførsel af fersk kød fra visse afrikanske lande og om ændring af beslutning 2000/585/EF om dyre- og folkesundhedsmæssige betingelser og udstedelse af sundheds- og hygiejnecertifikat ved import af kød af vildtlevende og opdrættet vildt og kaninkød fra tredjelande for så vidt angår Zimbabwe
(meddelt under nummer K(2001) 3109)
(EØS-relevant tekst)
(2001/736/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning (EF) nr. 1452/2001(2), særlig artikel 14, stk. 3,
under henvisning til Rådets direktiv 92/45/EØF af 16. juni 1992 om sundhedsmæssige og dyresundhedsmæssige problemer i forbindelse med nedlægning af vildtlevende vildt og afsætning af kød heraf(3), senest ændret ved direktiv 97/79/EF(4), særlig artikel 16, stk. 3,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der, for så vidt angår disse betingelser, ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF og, for så vidt angår patogener, i direktiv 90/425/EØF(5), senest ændret ved Kommissionens beslutning 1999/724/EF(6), særlig artikel 10, stk. 3, og
ud fra følgende betragtninger:
(1) Ved Kommissionens beslutning 1999/283/EF(7), senest ændret ved beslutning 2001/601/EF(8), fastsættes dyresundhedsmæssige betingelser og udstedelse af veterinærcertifikat ved indførsel af fersk kød fra visse afrikanske lande.
(2) Ved Kommissionens beslutning 2000/585/EF(9), senest ændret ved beslutning 2001/640/EF(10), fastsættes dyresundhedsmæssige betingelser og udstedelse af veterinærcertifikat ved import af kød af vildt.
(3) Den 17. august 2001 blev der rapporteret udbrud af mund- og klovesyge i et område, som EF har godkendt som værende sygdomsfrit.
(4) Indtil det kan garanteres, at sygdomssituationen er fuldstændig under kontrol, er det, for at beskytte dyresundhedssituationen i Fællesskabet, nødvendigt at suspendere godkendelsen af import til Fællesskabet af fersk kød (inklusive kød af vildt) fra Zimbabwe.
(5) Medlemsstaterne tillader import fra Zimbabwe af udbenet fersk kød, dog ikke kød af vildt, der er produceret før den 17. august 2001, og for hvilket der er udstedt certifikat efter betingelserne i beslutning 1999/283/EF.
(6) Beslutning 1999/283/EF og 2000/585/EF skal derfor ændres tilsvarende.
(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Bilag II til beslutning 1999/283/EF affattes som angivet i bilag I til nærværende beslutning.
2. Bilag II til beslutning 2000/585/EF affattes som angivet i bilag II til nærværende beslutning.
Artikel 2
Denne beslutning anvendes fra den 11. september 2001.
Artikel 3
Denne beslutning er rettet til medlemsstaterne.
Udfærdiget i Bruxelles, den 17. oktober 2001.

Labels: 3
17
18